Purgator Sant Padrig

Purgator Sant Padrig (Purgadóir Naoimh Phádraig en iwerzhoneg, St Patrick's Purgatory e saozneg, Purgatorium Sancti Patricii e latin) zo ul lec'h-pirc'hirinañ en Iwerzhon a zo bet brudet er Grennamzer. Emañ en Inis an Turais ("Enez ar Birc'hirinded") (Station Island e saozneg), e Loch Dearg, e Kontelezh Dún na nGall. Ur manati a oa en unan eus inizi Loch Dearg, ha dont a ra tud da birc'hirinañ di bep bloaz e koun sant Padrig a vije bet o vevañ eno er Vvet kantved. Diwar-benn ar birc'hirinded-se e voe skrivet an dornskrid brudet Tractatus de Purgatorio Sancti Patricii. Hervez ar vojenn, er Vvet kantved, e teuas Jezuz da ziskouez ur vougev da Sant Padrig, a vije bet toull-dor ar Purgator. Istor Kemmañ a ra lec'h Purgator Sant Padrig hervez ar skridoù. Kentañ ma voe meneget a oa gant ar manac'h saoz Josselin, pe Jocelin, eus Furness e Lancashire, en 1183. Hervezañ e oa al lec'h santel war ar menez Cruachán Aigle, pe Croagh Patrick (Cruach Phádraig e gouezeleg), e kontelezh Maigh Eo. Gerallt Gymro, eskob kembreat, a veneg Enez ar Sent e Loch Dearg e Dún na nGall en e Topographia Hibernica en 1187. Meneget eo gant Rabelais e Gargantua, a ra anv eus toull Sant Padrig. El Purgatorio de San Patricio, gant Calderón de la Barca; Meneget eo en Histoire des voyages de Scarmentado écrite par lui-même gant Voltaire e 1756. Station Island zo ur varzhoneg hir gant Séamus Heaney diwar-benn e droiad-birc'hirinañ di. Meneget eo bet ivez gant barzhed all, evel Denis Devlin ha Patrick Kavanagh. E-barzh "The Lough Derg Pilgrim" e kont ar skrivagner iwerzhonat William Carleton e droiad dre eno, ma tilezas ar soñj da vout beleg katolik, evit bezañ beleg eus Iliz Iwerzhon. E Purgadóir Naoimh Phádraig e c'hoarvez eil hanter ar pezh-c'hoari brezhonek Louis Eunius ou Le Purgatoire de Saint Patrice (1793-1800). Pennadoù kar L'Espurgatoire Seint Patriz Louis Eunius Puñs Sant Padrig, en Italia. Flores Historiarum Liammoù diavaez (en) Lec'hienn ofisiel Notennoù